Hond verskeur jong vrou se gesigElsebé Cronjé. Foto: Facebook Elsebé Cronjé (24), ŉ sjef, sterk tans by haar ouerhuis in Moorreesburg aan nadat die hond haar op 7 Junie aangeval het. Sy moes die dag van die voorval ŉ operasie ondergaan nadat haar neus, bolip en oogbank geskeur en haar wangbeen gekraak is. Haar wonde is geheg en ŉ plaat moes in haar wang ingesit word. Amanda, Elsebé se ma, het Maandag aan Maroela Media gesê die voorval het op die Jonkershoek-plaas van een van haar dogter se vriende gebeur. “Elsebé kom gereeld daar en sy ken die honde goed. Sy het die oggend met die honde gaan stap en toe sy terugkom, op die gras gaan sit en met hulle gespeel,” het Amanda vertel. “Die eienaar het uit die huis gekom en langs haar kom sit. Die boerboel het skielik voor haar kom sit en vir haar gegrom. Nog voordat sy enigiets kon doen of sê, het hy haar in haar gesig gebyt.” Amanda het gesê hulle het nie regtig ŉ verklaring hoekom die hond Elsebé gebyt het nie, maar die hond het glo voorheen sy eienaar so erg gebyt dat hy steke moes kry. “Dit ontstel my dat die eienaar geweet het dit is ŉ aggressiewe hond waarmee hy in die verlede al probleme gehad het, maar hy hou hom nie weg van sy kuiergaste nie. ŉ Hond kan baie wild wees en jy het nie altyd beheer oor sy reaksies nie. So, ŉ mens moet baie versigtig wees.” Die eienaar het besluit om nie die hond te laat uitsit nie en het gesê die hond is deel van sy familie, het sy gesê. Volgens Amanda is dit nie in hierdie stadium moontlik om te sê of Elsebé plastiese chirurgie sal moet kry nie, omdat al die wonde eers ten volle moet herstel. “Die mond-en-kaak-chirurg het gesê ons kan eers oor 12 tot 18 maande begin kyk na moontlike plastiese chirurgie.” Elsebé sal ook nog ŉ hele paar weke moet aansterk voordat sy weer in staat sal wees om te begin werk. Sy is onlangs as hoofsjef by Langkloof Roses in Wellington aangestel en sou einde Junie daar begin werk het. “Gelukkig was haar nuwe werkgewer so gaaf om te sê hulle sal vir haar wag tot sy weer gereed is om te werk. Dit gee haar iets om na uit te sien,” het Amanda gesê. “Elsebé is baie emosioneel in hierdie stadium. Ek dink die werklikheid van wat gebeur het, begin nou eers insink. En natuurlik het haar selfvertroue ŉ helse knou gekry ná hierdie ding. Daar is erge letsels aan haar gesig en dit is nie mooi nie. Haar lewe het permanent hierdeur verander.”